Hypoteekkiyhdistyksen talo

Hypoteekkiyhdistyksen talo on Helsingin Kaartinkaupungissa osoitteessa Eteläesplanadi 16 sijaitseva, arkkitehti Lars Sonckin suunnittelema rakennus, joka on valmistunut vuonna 1909. Suomen valtion omistamassa talossa on viimeksi toiminut Suomen liikenne- ja viestintäministeriö.

Historia
Talo valmistui vuonna 1909 luottolaitostoimintaa harjoittaneen Suomen Hypoteekkiyhdistyksen toimitaloksi. Siinä toimivat myös Suomen Kaupunkien Hypoteekkikassa, Suomen Kauppapankki ja Suomen Kiinteistöpankki.Anu Latva-Aho: Hypoteekkiyhdistyksen pankkirakennus seisoo linnakkeena Eteläesplanadilla Viisas raha 30.4.2020. Viitattu 6.2.2021. Nykyisen talon tieltä purettiin puinen raatimies Röön talo, jonka asessori T. J. Boisman oli myynyt Hypoteekkiyhdistykselle.Arkkitehtitoimisto Ark-Byroo: Eteläesplanadi 16: Suomen Hypoteekkiyhdistyksen rakennus  – Rakennushistoriallinen selvitys 30.11.2008, s. 7, 9–13, 16–18, 22–24, 40, 92 Senaatti-kiinteistöt. Viitattu 21.2.2021. Hypoteekkiyhdistyksen talon suunnitteli vuonna 1907 Lars Sonck, joka toteutti Helsinkiin useita muitakin pankkitaloja. Sisustusarkkitehti David W. Frölander suunnitteli taloon huonekaluja, valaisimia ja pääoven metallikoristeet. Hypoteekkikassan ja Kiinteistöpankin tilojen sisustuksen suunnitteli arkkitehti Sigurd Frosterus. Pääsisäänkäyntiä reunustavat koristeelliset kiviset portinpylväät lisättiin vuosina 1913–1914.

Vuonna 1937 Hypoteekkiyhdistyksen vanhat obligaatiovelat ja niistä myönnetyt maatalouden lainat siirtyivät Suomen valtion vastuulle. Yhdistys muutti samana vuonna nykyisiin tiloihinsa Yrjönkadulle, ja valtio pakkolunasti Eteläesplanadin talon tontteineen elokuussa 1939 erityislain nojalla. Talo annettiin vastaperustetulle Kansaneläkelaitokselle, jonka päätoimipaikkana se oli vuoteen 1956, jolloin nykyinen Kansaneläkelaitoksen toimitalo valmistui Töölöön. Sen jälkeen Hypoteekkiyhdistyksen talossa toimi Kouluhallitus, kunnes se vuorostaan sai vuonna 1976 oman talon Hakaniemenrantaan. Liikenneministeriö muutti taloon vuonna 1977.

Talo oli alkujaan nelikerroksinen. Kadun puoleista osaa korotettiin vuonna 1957 kahdella kerroksella ja pihanpuoleiseen siipeen tehtiin vuonna 1967 vastaava korotus, jonka suunnitteli V. J. Myyrinmaan arkkitehtitoimisto. Osa alkuperäisestä sisustuksesta, kuten pääporraskäytävän tammikaide, tuhoutui juhannusyönä 1976 syttyneessä tulipalossa, jota epäiltiin tuhopoltoksi tai varomattoman tulenkäytön aiheuttamaksi. Syyllistä ei saatu koskaan selville.Sami Takala: Lars Sonckin suunnittelema Pankkitalo tulee myyntiin Helsingin Sanomat 13.10.2022. Viitattu 17.10.2022.Eteläesplanadi 16 Senaatti-kiinteistöt. Viitattu 17.10.2022. Rakennus on ollut suojeltu vuodesta 1980. Ministeriön vuokrattua vuonna 1999 lisätiloja viereisestä Eteläesplanadi 18:sta talojen välille puhkaistiin käytävä.

Liikenne- ja viestintäministeriö muutti syksyllä 2021 saman kadun varrella sijaitsevaan Eteläesplanadi 4:ään,Liikenne- ja viestintäministeriön osoite muuttuu Liikenne- ja viestintäministeriö 28.10.2021. Viitattu 17.10.2022. jolloin Eteläesplanadi 16:n talo jäi tyhjilleen. Senaatti-kiinteistöt asetti talon myyntiin vuonna 2023 nimellä Pankkitalo.

Arkkitehtuuri
Hypoteekkiyhdistyksen talo edustaa jugendtyyliä, ja siinä näkyy siirtymä keskiaikaisvaikutteisesta kansallisromantiikasta uudenlaiseen klassisempaan jugendiin. Taloa pidetään yhtenä Sonckin päätöistä. Julkisivua hallitsee neljä kahden kerroksen korkuista pyöreää pylvästä, mitä ideaa Sonck hyödynsi useissa myöhemmissä töissään. Julkisivuissa on käytetty Suomen Kiviteollisuus Oy:n toimittamaa sileäksi hiottua Uudenkaupungin vaaleanharmaata graniittia, kun Sonckin aiemmissa töissä julkisivut olivat yleensä karkeaksi hakattua kiveä. Pohjakerroksen salin tukipilarit ovat Vehmaan punaista graniittia. Alkuperäinen koristelu oli ylenpalttinen: julkisivun koristeissa käytettiin hopeaa ja joitain osia jopa kullattiin. Carl Slotten toteuttama kultaus ei ole säilynyt.

Talon kerrospinta-ala on 5 990 ja tontin pinta-ala 1 505 neliömetriä.

Lähteet

Aiheesta muualla

Luokka:Helsingin rakennukset ja rakennelmat
Luokka:Kaartinkaupunki
Luokka:Lars Sonckin suunnittelemat rakennukset